**Poziv za dostavu poslovnih ideja za povećanje održivosti na području Parka prirode Lonjsko polje**

U sklopu projekta „Nature Returns“, Javna ustanova Park prirode Lonjsko polje raspisuje **Poziv za dostavu poslovnih ideja za povećanje održivosti na području Parka prirode Lonjsko polje** (dalje u tekstu: Poziv).

**Imate ideju koja može doprinijeti očuvanju prirode? Tražimo baš Vas!**

Ako imate strast prema očuvanju prirode i inovativnu poslovnu ideju koja može doprinijeti održivom razvoju Parka prirode Lonjsko polje, ovo je prilika za Vas! Vaše ideje mogu pomoći u očuvanju ovog jedinstvenog područja uz podršku lokalnoj zajednici i gospodarstvu.

**Tko upravlja ovim Pozivom za dostavu poslovnih ideja?**

Javna ustanova Park prirode Lonjsko polje, Krapje 16, 44324 Jasenovac, Hrvatska.

**Kakve ideje tražimo?**

Pozivamo Vas da predložite inovativne ideje koje će doprinijeti:

* ublažavanju utjecaja klimatskih promjena na okoliš
* sprječavanju širenja invazivnih stranih vrsta te njihovo iskorištavanje u gospodarske svrhe
* zaštiti vodenih, šumskih, travnjačkih i mozaičnih ekosustava
* očuvanju i obnovi kulturne baštine i krajobraza
* poticanju tradicijske poljoprivrede
* zaštiti tla i vode
* poticanju uzgoja izvornih pasmina, starih sorata biljaka i voćaka
* zaštite zaštićenih i divljih vrsta Parka prirode
* obrazovanju o zaštiti prirode i biološkoj raznolikosti

**O Parku prirode Lonjsko polje**

Park prirode Lonjsko polje je nizinsko poplavno područje koje se prostire na 50 650 ha.

Područjem se protežu livade i pašnjaci u kombinaciji s nizinskim poplavnim šumama te starim rukavcima, a unutar Parka prirode nalaze se tri poplavna polja: Lonjsko polje, Mokro polje i Poganovo polje. Lonjsko polje je značajno stanište ptica vezanih uz vodena, šumska te travnjačka i mozaična staništa. U Lonjskom polju, osobito uz rijeku Savu, opstala su tradicijska seoska naselja, sa izvanredno dobro očuvanom tradicijskom arhitekturom te pripadajućim krajolikom.

**Ciljevi Poziva:**

Zbog različitih pritisaka i prijetnji te troškova održavanja povoljnog stanja očuvanosti prirode, potrebni su nam inovativni pristupi u upravljanju područjem. Zbog toga želimo pojačati suradnju s lokalnim zajednicama i drugim dionicima prostora kako bi razvili inovativna rješenja za održivo upravljanje resursima.

Poziv je podijeljen u dvije kategorije:

* **Prioritetne ideje** koje mogu ublažiti glavne prijetnje (klimatske promjene, invazivne strane vrste, deruralizacija, degradiranje važnih staništa**)** i ostvariti nove izvore prihoda
* **Druge ideje** koje pridonose dobrobiti prirode ili poboljšanju bioraznolikosti, bez nužnog ostvarivanja prihoda

**Tko može sudjelovati?**

Poziv je otvoren za sve, fizičke i pravne osobe. Potičemo prijave iz različitih područja!

**Kako se prijaviti?**

Svaka ideja mora biti prijavljena zasebno putem obrasca koji se nalazi [ovdje](https://opud2qg9.forms.app/prijavi-poslovnu-ideju-obrazac-pplp). Rok za prijavu je 15.10.2024., a objava odabranih ideja biti će 15.11.2024.

Važno je napomenuti kako uz podnošenje prijava nema nikakvih financijskih troškova ili nagrada.

**Dodatne pogodnosti**

Odabrane ideje biti će pozvane da se pridruže projektu „Nature Returns“ unutar kojega će se one dalje razvijati u suradnji sa stručnjacima iz područja zaštite prirode i poslovnog razvoja kako bi se potaknulo i pomoglo poduzetnicima da pokrenu odabrane poslovne ideje.

Osim toga, zainteresirani poduzetnici biti će pozvani na „Poduzetničku akademiju“ gdje će imati priliku povezati se međusobno i naučiti kako voditi svoje poslovanje.

**Kontakt**

Za više informacija, kontaktirajte nas na: sumar@pp-lonjsko-polje.hr